Den 14. mars ble Waras samboer Laila Bertheussen (født 1965) pågrepet av Politiets sikkerhetstjeneste (PST), siktet for å ha stått bak påtenningen av sin egen bil fire dager tidligere. Det kom frem at Bertheussen er straffedømt tre ganger tidligere for bedragerier, tyverier og dokumentforfalskning, og har sonet på Bredtveit fengsel og forvaringsanstalt. Det ble etter hvert kjent gjennom pressen at PST hadde sikret bevis av påtenningen med hemmelig kamera. Hun nektet straffskyld, og forsvareren hennes rapporterte at Wara ikke hadde mistenkt samboeren. Samme dag ble også teatersjefen og tre kunstnere bak forestillingen siktet av Oslo politidistrikt for krenkelse på privatlivet til Wara. Saken ble henlagt 17. mars 2019 «fordi intet straffbart forhold [var] bevist,» ifølge Oslo politidistrikt.